महात्मा बुद्ध दिस स स्त्री क संघ मे प्रवेशक अनुमति एकटा युगांतकारी घटना छल । प्रव्रज्या प्राप्त स्त्री थेरी कहलबैत छल, जे कविता मे अपन गाथा लिखलथि । थेरी गाथा तत्कालीन समाज मे स्त्री क स्थिति क समझ क लेल एकटा महत्वपूर्ण ऐतिहासिक दस्तावेज अछि । मिथिलाक उर्वरा भूमि पर जनमल प्रमुख बौद्ध विदुषी मे एक छलीह सिहा थेरी । सिहा क जन्म गौतम बुद्ध क काल मे वैशाली मे भेल छल । लिच्छवी प्रमुख सिहा क भगिनी हेबाक कारणे हिनकर नाम सिहा रखा गेल । एक बेर सिहा गौतम बुद्ध कए सरिपुत्ता क देल गेल प्रवचन सुनलथि आओर हुनका स एतेक प्रभावित भेलथि कि घरवाल स आज्ञा लकए बौद्ध धर्म कए अपना लेलथि । अपन मन कए शांत आओर केन्द्रित करबा क लेल सात साल क निरंतर असफल प्रयास क बाद सिहा अपन गला में फंदा डालि गाछ स फसरी लगा लेलथि । एहि अवस्था मे सिहा कए शांतिक अनुभूति भेल आओर फेर ओ अपन फंदा निकालि लेलथि । अंततः सिहा कए अराहत भेट गेल । ओ अपन जीवनकाल मे कैकटा रचना केने छलीह, जाहिमे शांति आओर एकाग्रता पेबाक क ललक साफ तौर पर प्रदर्शित होएत अछि । 